Papersnake/gushiwen huggingface dataset:
浴罢
宗衍（元代）

浴罢振轻袂，漱齿汲石井。木落岁已秋，山深夜逾静。

细咏馀幽响，清心寄真境。松门凉月阴，挂杖一僧影。
醉后走笔酬刘五主簿长句之赠兼简张大贾二十四先辈昆季
白居易（唐代）

刘兄文高行孤立，十五年前名翕习。是时相遇在符离，

我年二十君三十。得意忘年心迹亲，寓居同县日知闻。

衡门寂寞朝寻我，古寺萧条暮访君。朝来暮去多携手，

穷巷贫居何所有。秋灯夜写联句诗，春雪朝倾暖寒酒。

陴湖绿爱白鸥飞，濉水清怜红鲤肥。偶语闲攀芳树立，

相扶醉蹋落花归。张贾弟兄同里巷，乘闲数数来相访，

雨天连宿草堂中，月夜徐行石桥上。我年渐长忽自惊，

镜中冉冉髭须生。心畏后时同励志，身牵前事各求名。

问我栖栖何所适，乡人荐为鹿鸣客。二千里别谢交游，

三十韵诗慰行役。出门可怜唯一身，敝裘瘦马入咸秦。

冬冬街鼓红尘暗，晚到长安无主人。二贾二张与余弟，

驱车逦迤来相继。操词握赋为干戈，锋锐森然胜气多。

齐入文场同苦战，五人十载九登科。二张得隽名居甲，

美退争雄重告捷。棠棣辉荣并桂枝，芝兰芳馥和荆叶。

唯有沅犀屈未伸，握中自谓骇鸡珍。三年不鸣鸣必大，

岂独骇鸡当骇人。元和运启千年圣，同遇明时余最幸。

始辞秘阁吏王畿，遽列谏垣升禁闱。蹇步何堪鸣珮玉，

衰容不称著朝衣。阊阖晨开朝百辟，冕旒不动香烟碧。

步登龙尾上虚空，立去天颜无咫尺。宫花似雪从乘舆，

禁月如霜坐直庐。身贱每惊随内宴，才微常愧草天书。

晚松寒竹新昌第，职居密近门多闭。日暮银台下直回，

故人到门门暂开。回头下马一相顾，尘土满衣何处来。

敛手炎凉叙未毕，先说旧山今悔出。岐阳旅宦少欢娱，

江左羁游费时日。赠我一篇行路吟，吟之句句披沙金。

岁月徒催白发貌，泥涂不屈青云心。谁会茫茫天地意，

短才获用长才弃。我随鹓鹭入烟云，谬上丹墀为近臣。

君同鸾凤栖荆棘，犹著青袍作选人。惆怅知贤不能荐，

徒为出入蓬莱殿。月惭谏纸二百张，岁愧俸钱三十万。

大底浮荣何足道，几度相逢即身老。且倾斗酒慰羁愁，

重话符离问旧游。北巷邻居几家去，东林旧院何人住。

武里村花落复开，流沟山色应如故。感此酬君千字诗，

醉中分手又何之。须知通塞寻常事，莫叹浮沉先后时。

慷慨临歧重相勉，殷勤别后加餐饭。

君不见买臣衣锦还故乡，五十身荣未为晚。
食莲子三首
杨万里（宋代）

城中莲子买将归，未问尝新早与迟。
偶忆涌金门外晓，画船带露摘来时。
山居十三首
蔡格（宋代）

大禹圣人惜雨阴，嗟我悠悠老已侵。
七年病蓄三年艾，犹胜龙钟转陆觉。
病起偶述四首 其三
区怀瑞（明代）

荀令于人别有香，休誇鸡舌侍中郎。赋成泽国夫容色，书报江南橘柚黄。

紫盖辗春双白鹿，青溪捋雨几仙羊。似逢山鬼揶揄甚，转觉云阊道路长。
远法师陆修静赞
释大观（宋代）

一笑相逢，悠然意消。
植藩篱兮肝胆楚越，外形骸兮鹏鷃逍遥。
凉襟洒洒兮何须鹤驭之风，别袖翩翩兮不见虎溪之桥。
此东林六事之一兮，犹可想见其丰标。
古不可挽，今不可招。
火生莲花，雪长芭蕉。
野步
许棠（唐代）

闲赏步易远，野吟声自高。路无人到迹，林有鹤遗毛。

物外趣都别，尘中心枉劳。沿溪收堕果，坐石唤饥猱。
和韩子云见寄四首
吴芾（宋代）

日在桑榆势欲倾，此时那可更贪程。
屡凭熊轼惭无补，新葺燕巢欣有成。
便好弃官还故里，不妨把酒乐余生。
经纶事业须公等，看即持荷侍迩英。
侠客篇
王世贞（明代）

七国养士何纷纷，谁其雄者信陵君。击柝雍容据上座，鼓刀慷陵却秦军。

其外碌碌诸公子，借日回春互争绮。列鼎常食三千人，俱簪珊瑚蹑珠履。

就中脱颖君不见，一片雄心为谁死。燕丹恨秦贯白日，易水东流羽声疾。

倚柱倨骂大事去，惜哉不讲刺剑术。金丸马肝亦何益，田光先生太仓卒。

咸阳击筑变清调，碧血殷霜染秋草。明月还辉博浪沙，沧波岂没齐王岛。

五陵射猎倚醉归，眶眦杀人无是非。髡奴赫奕拜卿相，天子威权下布衣。

黄金坞，当中路，走马过之不肯顾。五花骝，狐白裘，轻薄少年非我俦。

四座酒莫倾，请听侠客行。海内万事何言平，袖中吴钩霜雪明。

出门一笑失所向，十日大索长安城。
赠僧
韩偓（唐代）

尽说归山避战尘，几人终肯别嚣氛。瓶添涧水盛将月，

衲挂松嚣惹得云。三接旧承前席遇，一灵今用戒香熏。

相逢莫话金銮事，触拨伤心不愿闻。
送人出塞
杨凝（唐代）

北风吹雨雪，举目已凄凄。战鬼秋频哭，征鸿夜不栖。

沙平关路直，碛广郡楼低。此去非东鲁，人多事鼓鼙。
卖花声 桃花
张令仪（清代）

临水枝枝，妆点春光如许。晓妆解、犹含宿雨。粉腮红晕，似楚妃解语。

乍离魂、亭亭倩女。

此中须著，西塞山前渔父。放扁舟、水云深处。绿蓑青笠，长作溪山主。

方消得、明霞千树。
以椰子香炉花瓶为大人寿
项安世（宋代）

石湖居士虞衡志，椰子之身本棕类。
叶间各结三四子，大者能容五升器。
初如青缬美少年，渐久渐黄坚且緻。
有穰如玉汁如乳，味如春醑饮辄醉。
翻愚老工巧心数，能制瓶炉出新意。
尽力揩摩发光彩，一月工夫成一枝。
二瓶可花炉可香，中有千锺万锺味。
笺封囊裹送大人，伴以银奁古心字。
四君俱自南天来，一老新沾北辰赐。
金章紫绶照乡闾，玉色冰神明听视。
天上煌煌列宿光，人间赫赫真郎贵。
人言书自武昌来，知是吾儿寿诗至。
儿供椰果劝椰杯，花露香风俱酒气。
殷勤更作椰子诗，甲子中间一年岁。
慰献孟 其二
屈大均（明代）

鸡骨朝来健，王戎免在床。颠虽长孺秃，足未子春伤。

汉腊难忘旧，韩仇欲报长。参苓加减好，咫尺有韩康。
新安四咏 其四
崔鶠（宋代）

我爱新安好，新安度岁华。风烟迷郡阁，浦溆带人家。

南亩元多黍，丘中亦种麻。更逢飘皂盖，疆埸视新瓜。
次韵酬邻僧昼上人
释智圆（宋代）

居止闲相近，临流野色分。
深秋山共见，清夜磬交闻。
静榻移明月，疏簾卷暮云。
相于别有趣，冷淡况同群。
挽柳月涧
卫宗武（宋代）

素履辈儒先，居乡行不愆。
五言唐句法，千古宋吟编。
每恨贫难疗，犹欣名可传。
此生何所有，老寿更希年。
行县道中寄曾谹父
洪适（宋代）

云山初见非昔游，一瞬不许回双眸。二年佐州已强半，七月行县难罢休。

溅溅微溜响萦谷，薿薿多稼光盈畴。兵厨愿留一樽酒，霜螯醉嚼期中秋。
送王永二首 其二
刘商（唐代）

绵衣似热裌衣寒，时景虽和春已阑。诚知暂别那惆怅，明日藤花独自看。
挽刘南坡
金履祥（宋代）

忆昔端平转化弦，公时输委为安边。
鼎成龙御方宾帝，弓堕乌安亦蜕仙。
漫仕此情初已薄，爱君一念世逾坚。
典刑今与丹旌去，空些哀词咽涧泉。
铜雀台
尹琦（明代）

有客新从魏地来，为言曾上魏王台。阴谋盖世成何事，漳水东流不复回。

弦管已成山鸟弄，绮罗留作野花开。年华想象无消息，惟有猿声薄暮哀。
蓦山溪（次李伯纪梅花韵）
李弥逊（宋代）

冲寒山意，未放江头树。老去恨春迟，数花期、朝朝暮暮。疏英冷蕊，也为有情忙，深夜月，小庭中，绝胜西城路。

调元妙手，便是春来处。酝造十分香，更暖借、毫端烟雨。狂歌醉客，小摘问东风，花谢后，子成时，趁得和羹否。
顶山栗
王伯广（宋代）

黄篱抱中实，紫苞发外彩。
寄踪蜂窠垂，藏头蝟皮隘。
讵堪鼯鼠窃，更复猿猱采。
心怜使民畏，时须徇儿爱。
荆山破金璞，骊珠掩微颣。
缜密文自保，滋味身乃碎。
筠笼贡厥珍，不在柤梨外。
罗笾加其仪，顾与菱芡对。
易饱屏膏肉，余功益肝肺。
悬风当令坚，致湿忍使败。
晋地枣非偶，宣城蜜佳配。
谁知麝香囊，可居天下最。
夜登城楼
陆游（宋代）

上天何苍苍，四序浩旋斡。
异哉今年热，炊鬻不可活。
夜分睡复起，摇箑腕欲脱。
强登城西楼，月露渺空阔。
凭栏弄清影，凉颸入蕉葛。
湿萤沾草根，惊鹘起木末。
亦知难久留，襟袍资一豁。
人事迭废兴，天理交予夺。
羲和不停驭，去若弦上筈。
此热曾当衰，岁晚备裘褐。
游洞霄
米仲昌（宋代）

公馀陪侍九锁行，花已凋残莺已老。
舞蛟亭下泉如奔，伏虎岩前景尤好。
四围翠巘悉可跻，一点红尘浑不到。
坐中元白非一人，自愧才疏难压倒。
君山
石祖文（宋代）

远迩朝宗势拱辰，名高岂特为春申。
孤峰堆阜无多地，一水仙春隔几尘。
簪履三千谁念楚，山河百二漫夸秦。
云烟胜概无今古，俯仰休悲迹已陈。
赞三十六祖颂
释印肃（宋代）

龙树非形相，独现圆月体。
说法如虚空，非舌谈真理。
新居成呈刘君玉殿院
邵雍（宋代）

履道坊南竹径脩，绿杨阴里水分流。
众贤买得澄心景，独我居为养志秋。
若比陈门成已僣，苟陪颜巷亦堪忧。
无端风雨虽狂暴，不信能凌沉隐侯。
过陕州
蒋蘅（清代）

砥柱遥瞻峰绝奇，抗怀千古更谁知。二公分陕王风远，六国图秦霸业衰。

竹影草堂传魏野，墨痕池水爱张芝。劳劳马首空徵逐，日暮停车有所思。
读寒山子诗漫题十二绝 其二
董其昌（明代）

六根选择耳圆通，窍在无思自应中。此观若成何以验，人嘲人赞响排空。
悼色龙府君
卷刚中（宋代）

自古英豪在钓耕，先生传后岂其卿。
笔端不合穷天巧，名下须还缺势荣。
已见春风称世梦，所留贤子是家声。
细吟絮早梅迟句，何恨九原青草生。
松石室
释妙声（明代）

松生厓石间，其势不两大。松根与石斗，摩轧发奇怪。

文章世所惊，风气日以坏。椎剥斧斤馀，俱伤而并败。

情文困追琢，至道在稊稗。上人禅者流，独往脱天械。

燕坐一室中，心游大千界。松风与石濑，萧瑟杂滂湃。

物我澹相忘，灵虚绝纤介。瞻彼五髻峰，峭拔出天外。

长松将秀石，出入妨而隘。日与二者俱，消摇一何快。

逝将从君游，吾衰怯行迈。
浣溪沙·绿玉枝头一粟黄
毛珝（宋代）

绿玉枝头一粟黄，碧纱帐里梦魂香。晓风和月步新凉。
吟倚画栏怀李贺，笑持玉斧恨吴刚。素娥不嫁为谁妆？
怀贤诗·汪编修琬
徐元文（清代）

汪翁钝自名，曾不乐宦达。平生无俗情，率尔自轩豁。

真意安可渝，随人议疏阔。著书何沈深，直排古贤闼。

山馆惬嘉赏，尘组犹屣脱。
自画山水寄无斁题其上
晁补之（宋代）

湘吴昔穷览，怀抱自难忘。
毫素开尘牖，江山入草堂。
寄君花县里，虚我竹林傍。
何物酬斯赠，清诗要一囊。
齐天乐·题霜红簃填词图
陈家庆（清代）

西风容易侵吟鬓，秋怀近来难诉。汉怨唐愁，吴歈楚些，古泪凄然如许。

乡心几处。奈满地干戈，一襟烟雨。此夕樽前，征袍休更涴尘土。

新声还按旧谱。共霜花冷艳，抽尽芳绪。一代才华，十年书剑，方信浮生轻误。

閒情细数。问金缕红牙，为谁酸楚。往日风华，祗今犹在否。
行香子
吴潜（宋代）

行香子，走笔和韵

世事尘轻，宠辱何惊。□不须、更问君平。一帆客棹，几曲渔汀。正年华晚，露华澹，月华明。

休论烟阁，莫说云屏。算惟堪、瓜种东陵。驹阴短景，蜗角浮名。但岁难留，身难健，鬓难青。
鱼亭观山
方回（元代）

人间第一歙州山，绝妙鱼亭古道间。
描取此奇入诗句，西游端的不虚还。
和正叔咏梅一绝
陈文蔚（宋代）

儿童剪伐未须施，竹外横斜一两枝。
冷艳更开深雪里。此花应不冀人知。
平江守祷晴即应时近元夕矣寄呈五绝句
仲并（宋代）

投晓家家笑语声，夜来风促雨如倾。
都缘默祷胸中久，一瓣香焚唤得晴。
送王左丞移镇金陵
郭祥正（宋代）

千艘飞橹入淮湾，竹马争迎旧帅还。牛酒未颁诸邑下，旌旗先谒两山间。

武侯暂拥元戎节，裴度须归上宰班。精义入神遗像在，载瞻堂庑泪重潸。
洞仙歌 其一 赋茉莉
卢祖皋（宋代）

玉肌翠袖，较似酴醾瘦。几度熏醒夜窗酒。问炎洲何事，得许清凉，尘不到，一段冰壶剪就。

晚来庭户悄，暗数流光，细拾芳英黯回首。念日暮江东，偏为魂销，人易老、幽韵清标似旧。

正簟纹如水帐如烟，更奈向，月明露浓时候。
千叶碧桃二绝句 其一
李纲（宋代）

春光欲暮碧桃开，烟露相和染玉腮。仙苑何人移得种，风光疑自茂陵来。
秋兴四首 其二
安全（清代）

伊周勋业一围棋，局半难收只自悲。五世贻谋穷此日，两京拜爵复何时。

众香阁下红兰歇，罨画楼中玉兔驰。风过紫薇花欲动，倚阑凝睇倍愁思。
别群玉同舍
方岳（宋代）

才入蓬山路已迷，青虬夜吼又东西。
荼蘼略有一日雅，藓石未乾千佛题。
册府敲茶玄鹤舞，军门草檄玉骢嘶。
群仙定说粗官在，台史今占太白低。
龟
徐寅（唐代）

行止竟何从，
深溪与古峰。
青荷巢瑞质，
绿水反灵踪。
钻骨神明应，
酬恩感激重。
仙翁求一卦，
何日脱龙钟。
八声甘州
今释（明代）

算军持、频挂到于今，已是十三年。便龙钟如许，过头拄杖，缓步难前。若个唤春归去？高柳足啼鹃。有得相留恋，也合翛然。
况复吟笺寄兴，似风吹萍聚，欲碎仍圆。只使君青鬓，霜雪又勾连。叹人间、支新收故，尽飞尘赴海不能填。重相惜，后来还得，几度相怜？
菩萨蛮（林柳州生朝）
张孝祥（宋代）

史君家枕吴波碧。朱门铺手摇双戟。也到岭边州。真成汗漫游。

归期应不远。趁得东江暖。翁媪雪垂肩。双双平地仙。
题清远峡山寺
胡寅（宋代）

清远峡山寺，几年闻汝名。
维舟得眺望，满目慰经行。
壁立巉天秀，溪閒写镜清。
岭云方北上，涛雪漫南倾。
罪垢三熏净，归风两腋轻。
皇慈天共大，睿知日同时。
重起阙廷恋，敢怀山水情。
生绡无画手，聊此寄真形。
书叹
陆游（宋代）

齐民困衣食，如疲马思秣。
我欲达其情，疏远畏强聒。
有司或苛达，兼并亦豪夺；正如横江纲，一举孰能脱！政本在养民，此论岂迂阔？我今虽退休，尝缀廷议末。
明恩殊未报，敢自同衣褐？吾君不可负，愿治甚饥渴。
句
王随（宋代）

梧桐风细初吹叶，河汉云疏欲护霜。
寄题天台国清寺齐梁体
陆龟蒙（唐代）

峰带楼台天外立，明河色近罘罳湿。

松间石上定僧寒，半夜楢溪水声急。
倒犯
陈允平（宋代）

百尺凤皇楼，碧天暮云初扫。冰华散缟。双鸾驾镜悬空窈。婆娑桂影，香满西风阑干悄。渐玉魄金辉，飞度千山表。饵玄霜、醉琼酉票。身在九霄，独步丹梯，飘飘轻雾窵。缥缈广寒殿，觉世山河小。爱十二、琼楼好。算谁知、消息盈虚道。任地久天长，今古无私照。但仙娥不老。
君子有所思
李龏（金朝）

扬帆越震泽，暮上姑苏台。飞目眺衢市，第宅星宫开。

丹甍翔虹浦，碧户闯瑶街。方泉沼清镜，怪石环蓬莱。

姬房储越女，歌院集吴娃。涌觞广遥夜，蜡泪球青煤。

悬景驶流水，安乐难安排。堪舆金玉身，不防熬豹胎。

石穹霤能穴，树大风先摧。君子哉若人，方寸逆自裁。
书怀
范立齐（清代）

故国山河已大殊，故园桑菊半荒芜。茫茫天地为逋客，扰扰风尘自腐儒。

病骨平分秋岭瘦，臣心仍伴月轮孤。有人劝我杯中趣，为问三闾肯醉无。
隆中半榻图成感述 其三
游朴（明代）

山中栖迹类逃名，谁识人间孝子情。本为高堂图色养，故从邻子学躬耕。

结庐地胜符前哲，寝苫哀深瘁此生。万古云霄同一羽，不堪凄断夜鹃声。
青溪道士吟留别京邑诸游好
屠隆（明代）

青溪道士餐白石，扫地焚香坐空碧。
月映蒹葭秋水宽，雪覆栟榈暮云圻。
山深路僻无人烟，沙泠天空留虎迹。
可惜一朝不自坚，来作清朝兰省客。
烈日骑马堀堁中，搔首乾坤嗟迫迮。
下笔连蜷雌蜺气，吐口夭矫丹霞色。
雄心不除侠骨存，十年学道亦何益。
何物美器横相加，籍籍声满长安陌。
长安大道连平沙，王侯戚里纷豪华。
银台画阁三千尺，绣箔珠楼十万家。
省郎卜居穷巷里，车马趋之若流水。
争设琼筵借彩毫，朝入西园暮东邸。
摛辞尽道李王孙，执辔皆称魏公子。
主人轰饮醉向天，淋漓红烛落花前。
银汉半斜沉夜柝，繁霜歌罢弹哀弦。
有客醒然不御酒，独拥香炉对暝烟。
吁嗟乎！美服人所指，器盈神理殃。
为欢尚未毕，含沙已在旁。
匹夫睚眦修七箸，恶声狺狺安可量。
子兰谗屈平，登徒毁宋玉。
谓奏相如琴，未灭淳于烛。
祢生鼓吏惭未能，幼舆丘壑无不足。
青天何高高，白日去莽莽。
出门眼看北邙山，令人万事抛漭瀁。
玉柙珠襦寒雨中，金罍宝瑟高堂上。
不闻黄鹄游洿池，岂有神龙挂鱼网。
我欲掩口笑古人，古人英雄亦不达。
子房赤松待兴汉，范蠡五湖须霸越。
即如蒙庄与灌园，安用云台悬日月。
马蹄鸡肋空有无，欲休即休何所图。
亦不用百官祖道集征虏，亦不用君王诏书赐鉴湖。
一骑萧然下风雪，空壕斜日啼城乌。
耻为执虎子，宁待车生耳。
懒视张仪舌，不问待诏齿。
是非野鹤骞孤霞，恩怨金幹擘海水。
脱我今日之红尘，还我旧时之白云。
王绩罢官因坐酒，介推身隐讵须文。
风雷不能为之驱，阴阳不能为之铸。
胡鹰翻然掣金锁，碧落茫茫堕秋雾。
铜马当年悔陆沉，自怜黑发早抽簪。
当门杨柳黏天碧，绕屋松杉满地阴。
故人他日如相访，万树桃花何处寻？
孤寂
陆游（宋代）

晚境诸儿少在傍，书堂孤寂似僧房。
家居不减旅懹恶，夏夜尚如寒漏长。
数著笋齑甘淡薄，半盂麦饭喜丰穰。
愚儒幸自元无事，日课朱黄自作忙。
行次虎头岩酬寄路中丞
许浑（唐代）

樟亭去已远，来上虎头岩。滩急水移棹，山回风满帆。

石梯迎雨水，沙井落潮醎.何以慰行旅，如公书一缄。
不愿吟
邵雍（宋代）

不愿朝廷命官职，不愿朝廷赐粟帛。
惟愿朝廷省徭役，庶几天下少安息。
五更
仇远（元代）

一鸡一鸡鸣，梦觉天未晓。
谁较夜短长，我睡不可少。
寄毕叔文二首 其二
赵蕃（宋代）

闷甚长须酒破除，酒能作病又何如。故人欲问春来趣，多病还于酒盏疏。
送萧广文转官延安
陶益（明代）

萧字惊看惜解携，清樽留恋绿杨堤。奎光入夜人争仰，遍照江南又陜西。
辛丑仲秋过母舅竹坞草堂，流连数日，赋得长句
严熊（清代）

兴到吟诗倦到眠，渭阳情切少周旋。竹孙供饭堆盘玉，松子煎周满壁烟。

地僻真成鹿门隐，心空合悟象王禅。秋高水涸渔舟杳，始信桃源未是仙。
怀希晋此山二友
释行海（宋代）

长思石色草堂前，更有梅花曲水边。
昨夜珊瑚枝上月，照人何事不团圆。
蒲元亨画四时扇图
释德洪（宋代）

画工妙物无不可，谁能笔端自忘我。醉蒲睡著呼不闻，但见解衣盘礴裸。

起来漱墨滋破砚，霜绡只尺开纨扇。点缀四时无不有，但觉眼前红绿眩。

云破连峰青碧开，林梢时复见楼台。断桥落日空流水，为问秦人安在哉。

春山杳霭知何处，夏木森森蔽云雨。秋阴未破雪满山，笑指千峰欲归去。

看山对客忆蛾眉，客去愁多自不知。满眼匡庐看画轴，平生坐愧虎头痴。

万事浮云定何有，白鹤归来千载后。江山长在身世忙，岁月不移舟壑走。

对此未归心欲折，借君玉斧修圆月。会看谈笑满清风，讵使人间畏炎热。
谒金门（和李士举）
朱敦儒（宋代）

春怎恋。楼外绿催红殿。短袖迎风愁半卷。手寒无处暖。

目断蓬莱宫殿。引去谁怜惟怨。相见不如青翅燕。举头长安远。
探春慢 春阴
顾太清（清代）

九十韶光，清明过了，一年春色将尽。雨洒芳田，烟霏深院，偏是将阴惹困。

燕子来时候，已辜负、几番花信。海棠零落闲庭，风飘万点成阵。

懊恼留春不住，算只有陌头，杨柳勾引。漠漠情怀，恹恹天气，况又阴晴无准。

多少伤心处，奈岁月、暗催双鬓。对酒当歌，回头往事休论。
端门肆赦
郭祥正（宋代）

蔼蔼端门紫气浓，卷帘兰麝散和风。星环帝座天澄碧，伞映龙颜日透红。

宝扇参差移仗里，金鸡绰约下云中。恩覃草木先春力，万岁欢声阖国同。
山居 通幽径
程俱（宋代）

跻攀通幽径，郁密森松竹。云雪正埋山，深林閟寒绿。
封山
王隼（清代）

平生病骨将何托，一见青山便惘然。醒耳鹤声岩月外，浸心松影岳云边。

听钟乳鹿窥僧定，摘果猕猴语烧烟。尚有匡庐茅屋在，阿谁同去漱寒泉。
次野云南和尚雪窦锦镜韵
释师范（宋代）

万象融一奁，九色犹未多。
圆净出良范，罗纹非巧梭。
有样不可制，无痕安有磨。
试问江影亡，如何复如何。
雨中怀黄叶老人
大遂（明代）

不断黄梅雨，知师反得闲。孤眠听鸣溜，孰谓非深山。

苔色渐逾槛，溪光欲浸关。爨烟厌空寂，一去便忘还。
自警诗
张齐贤（宋代）

慎言浑不畏，忍事又何妨。
国法须遵守，人非莫举扬。
无私仍克己，直道更和光。
此个如端的，天应降吉祥。
暴雨
陆游（宋代）

风怒欲掀屋，雨来如决堤。
孤灯映窗灭，羁鸟就檐栖。
暑令方炎赫，秋声忽惨凄。
传闻涨江水，已断瀼东西。
上田仆射
王建（唐代）

一方新地隔河烟，曾接诸生听管弦。

却忆去年寒食会，看花犹在水堂前。
赠陈钱二别乘
陈造（宋代）

小筑萦人梦，诗翁况旧期。
定携桃叶女，犹羡羽家池。
莺燕听歌惯，风烟取醉宜。
饯春馀几日，一笑更容迟。
宝泰寺读曾鸿父侍郎留题有感次韵作侍郎挽歌
曹彦约（宋代）

斯人千古必音尘，绝妙肝肠好受宰。
四帙升觉悬日月，百年修短误君亲。
天边尚记丝纶手，地上今无磊砢人。
对此感怀非为此，赎之空拟百其身。
陪徐狄二子出东郊即事
王洋（宋代）

与君同酸苦，思得一散愁。
散愁何所适，共作郭外游。
是时穷冬节，寒岁未肯收。
茫茫一望间，丰瑞弥阡畴。
老农挟稚子，嬉戏寻朋俦。
问之向人语，明年报有秋。
淮南尘土地，高原少车沟，
夏苗率畏旱，冬雪苦不优。
若呈盈尺白，卒岁无所忧。
常闻争战后，天意不自由。
人心结恨愤，阴阳不旋流。
皇天佑邦家，予赍偏九州。
将欲扫凶丑，先为除凶蟊。
况此甸服内，大驾方豫游。
赐之仓箱袢，始应政事修。
所以田野间，老农获歌讴。
愁中闻此语，悦如去罝罦。
未谙鼎馈食，亦宜保乾餱。
回头顾二子，不用自拘办。
往来茅舍酒，三酌更献酬。
枯肠得有润，一笑散孤幽。
放怀了无闷，万事皆悠悠。
晚归足益健。自喜筋力柔。
归见城中人，揣我将何求。
从象峰北崦下望普缘
康海（明代）

陟山披丛薄，览景惬幽素。降观万壑奔，平临千嶂赴。

宿爱弥见欣，新赏豁相聚。未睹赤城游，彷佛兴宗赋。
要望之过我庐
王安石（宋代）

念子且行矣，要子过我庐。
汲我山下泉，煮我园中蔬。
知子有仁山，不忍钓我鱼。
我池在人境，不与獱獭居。
亦复无虫蛆，出没争腐余。
食罢往游观，鱍鱍藻与浦。
清波映白日，摆尾扬其须。
岂鱼有此乐，而我与子无。
击壤谣圣时，自得以为娱。
赠秀才
虚中（唐代）

筠阳多胜致，夫子纵游遨。凤鸟瑞不见，鲈鱼价转高。

门开沙觜静，船系树根牢。谁解伊人趣，村沽对郁陶。
久雨似有晴意继而复阴作望晴
李弥逊（宋代）

一夜翻河落瓦沟，平明山霭欲全收。正疑础润云生足，直怕天明日探头。

倏忽去来观聚蚁，现前起灭悟浮沤。占晴不问黄衣使，已向鸟乌声际求。
我园
张镃（宋代）

我园乐复乐，不知夜短长。
露下杨柳浊，月明蒿艾香。
归途林影横，忍踏琐碎光。
衡门尚未掩，犬吠循东墙。
学阮公体
刘禹锡（唐代）

少年负志气，
信道不从时。
只言绳自知，
安知室可欺？
百胜难虑敌，
三折乃良医。
人生不失意，
焉能慕知己？
来甘州一载矣尚未纪其风物夙昔交游问贻杂至特作六百字写怀用柬知我
黎士弘（清代）

万里黄河飞一线，五州棋错东西面。大旗日落照孤城，画角声低迷故县。

秦人百二夸山河，明驼騣马羌唱歌。硖水淙淙石齿齿，祁连千仞高嵯峨。

白头父老说前事，举边还指战场地。射残铁镞半段枪，得来换酒谋朝醉。

马兰苜蓿生沙州，荒邮短驿连古沟。四月寒山催种麦，风高六月犹披裘。

夹道鳞鳞见番族，放马满山羊满谷。天巴岁岁说防秋，未必饮河能果腹。

河西僧人著黄衣，蚁蜉经卷银字肥。吞针罗什不长见，斗室维摩仍有妻。

或云此辈便其俗，要使羁縻压荒服。时平不问燕雀安，防微深恐鼠蛇伏。

前生草地纷请求，闭关却谢诚良筹。岂可鸿沟割项羽，宁容子敬分荆州。

庙堂胜策坚壁垒，得使澄澜安弱水。曾无佛骨与仙才，来束单车结双轨。

书生落落真自豪，一斗伊凉笑尔曹。朝来起看雪山雪，夜卧贪窥星汉高。

甘州四山积雪，经夏不消。金瓶新摘“青粿，”万颗匀圆荐红玉。

长枪江米压囊香，听尽甘州《垂手》曲。曲中何曲最断肠，银笙吹月出半衔。

尊前铁石顽司马，肯教闲泪浇青衫。经年此处似差乐，土房煤瓮倾羊酪。

譬如生长作边人，那识金齑开碧阁。衙散清斋一事无，还能忆我前读书。

凿空博望出下策，欲将缯币联康居。缯币东来千万轴，单于城畔高粱肉。

单于城去镇百里。纵使贰师出渥洼，何如八骏追周穆。

还想子公破月支，当时壮节称魁奇。而我不烦折一矢，谈笑欲狭前人规。

几人称王几人帝，槐柯蚁蛭真儿戏。重华空上建业疏，蒙逊解乞《搜神记》。

不知何代何王宫，阴房鬼火遮路红。彩虹已逐瓜蔓水，尺碣挂壁夸奇功。

看乌西飞兔东走，功名富贵亦何有。巧鹳当径啄新蒲，跛羊卧路啮残柳。

监仓公子无乃愚，不算升斗量锱铢。作诗索句如追逋，胡为嘐嘐嗤古徒。

我不敢效我友逸，粗了簿书吟抱膝。虎头燕颌百不须，坐享清时懒投笔。
送王龙图硕赴荆南
胡宿（宋代）

南部行台驻万兵，绣衣归路有光荣。鸣铙虎豹林中避，吹角蛟龙水底惊。

湘树远从湖外出，峡云时向马前生。主人落笔多风调，应唱新辞遍郢城。
逗春海棠
杨公远（宋代）

蜀地名花迥出奇，玉环卯未醉时。
只开春暖二三月，偶冒冬寒四五枝。
晓带清霜浓传粉，晚迎红日淡匀脂。
惜渠未敢轻攀折，子美如何少得诗。
先生跋所藏汤君墨梅约诸人赋诗俾文蔚亦题其
陈文蔚（宋代）

皎皎冰雪姿，黯然宜水墨。
却恐施丹素，翻令涴颜色。
孤山水云深，庾岭林月黑。
晴窗一挥染，想像意俱得。
明皇与贵妃
袁枚（清代）

到底君王负旧盟，江山情重美人轻。
玉环领略夫妻味，从此人间不再生。
偈颂六十八首 其六十六
释法薰（宋代）

赵州禅，口皮边。墙外底，透长安。𡎺著磕著，言端语端。

不是钓鳌手，徒劳把钓竿。
晚窗
张至龙（宋代）

风约钟声落耳根，归鸦点点不成群。
前山野烧青烟起，散满空中作暮云。
舟航
翁定（宋代）

晚风乘兴出溪边，小立斜阳待钓船。唤仆去寻赊酒店，倩人来认买鱼钱。
布谷
赵时韶（宋代）

社前社后雨纷纷，山北山南处处闻。
田父不知墙壁字，此声便是劝农文。
残春旅舍
韩偓（唐代）

旅舍残春宿雨晴，恍然心地忆咸京。
树头蜂抱花须落，池面鱼吹柳絮行。
禅伏诗魔归净域，酒冲愁阵出奇兵。
两梁免被尘埃污，拂拭朝簪待眼明。
朝归生日女洸有诗因次韵
陈著（宋代）

老爷不记汝生辰，一见杯盘便是春。
兄姊味言儿记取，同胞皆是读书身。
谢易修师为染衣
释函可（明代）

𣰦毵双袖泪痕乾，何意偏怜范叔寒。一榻云烟分半席，长宵拥毳共团圞。
如梦令
许淑慧（清代）

闻道南园春昼。凤子飞来还又。孤梦绕天涯，谁念绿阴消瘦。

依旧。依旧。肠断落花时候。
风雨
李商隐（唐代）

凄凉宝剑篇，羁泊欲穷年。
黄叶仍风雨，青楼自管弦。
新知遭薄俗，旧好隔良缘。
心断新丰酒，销愁斗几千。
罗敷媚
张景祁（清代）

当年人近天涯远，花是春心。月是秋心。一处相思两处心。

而今人远天涯近，焦了香心。断了琴心。两处相思一处心。
打钟岭
朱筠（宋代）

径过危亭直下冲，焦原侧足亦能容。鸺啼入夜知连树，虎迹侵晨候打钟。

厓险强祈千磴稻，泉高易计十年松。客行百里斜曛薄，山色贪看不厌重。
南乡子·绣鞅玉环游
苏轼（宋代）

绣鞅玉环游。灯晃帘疏笑却收。久立香车催欲上，还留。更且檀唇点杏油。花遍六么球。面旋回风带雪流。春入腰肢金缕细，轻柔。种柳应须柳柳州。
咏小儿采菱诗
刘孝绰（南北朝）

采菱非采菉，日暮且盈舠。踟蹰未敢进，畏欲比残桃。
江北忆崔汶
卢纶（唐代）

夜问江西客，还知在楚乡。全身出部伍，尽室逐渔商。

晴日游瓜步，新年对汉阳。月昏惊浪白，瘴起觉云黄。

望岭家何处，登山泪几行。闽中传有雪，应且住南康。
别宋郡丞师朱 其二
陈克侯（明代）

拙宦嗤予辈，真宜絓网罗。人情轻玉毁，时事重金多。

终计逃蒿藋，初衣遂芰荷。梦回滇海上，犹自怯风波。
荆卿行
黎彭祖（明代）

邯郸贾儿秦皇帝，赵王质子燕谪裔。在秦不似在赵欢，马角乌谪忽系累。

夏扶面赤宋意青，盖聂论剑徒瞪瞪。狗屠博人皆可取，乃使舞阳童子行。

于期颈断渐离起，荆轲耳湿田光死。计疏把袖咸阳宫，药囊利过夫人匕。

燕姬美丽能鼓琴，酒入马肝燕丹心。当时坐令失知己，数载空留击筑音。

嗟哉舍生何比比，白虹气兆亡燕市。辽东父子复穷愁，舆图垂献将军谪。
送林司成文俊方斋
钟芳（明代）

物外丰神玉不如，往来常在太微虚。两都模范归儒彦，天下英才入化枢。

鸣佩彤墀尧日近，横经御幄禹谟俱。奠将芹藻曾承乏，他日书来肯忘予。
摸鱼儿十五首 其十五
蒋士铨（清代）

写秋光难寻匹练，湿银犹被轻盖。不放楼台浸空阔，换了荷花世界。

烟水碍、待剪出，鸥波那有并刀快。黏天无赖，怕铺满明河，误他乌鹊，接翅碧云外。

遮掩处，牵惹荇钗菱带。凌波袜子偷晒。镜里山痕无一点，谁见秋娘眉黛。

漂泊债，有荡子，离妻种种伤心在。许多机械，算蛟落寒罾，蟹迷新簖，更比网罗坏。
菩萨蛮（德舆饯别坐间作）
管鉴（宋代）

今日云山山上客。明朝真个云山隔。人不似行云。相随长短亭。

山空歌韵响。清切缘云上。留住莫教飞。怕如人别离。
遗直堂
曾几（宋代）

三孔吾渭阳，犹及见仲叔。
堂堂舍人公，再拜但乔木。
饭昭果寺
张耒（宋代）

飘然乘兴游，殽酒笑俗具。
僧居致野饭，草草亦有趣。
山僧惯迎客，煮茗新泉注。
岩花得春迟，晚秀见红素。
萧萧野市井，人物自来去。
溪光送孤舟，石色照素树。
题名扫高壁，岁月记所遇。
书罢迹已陈，出门犹反顾。
初九日离
王十朋（宋代）

扁舟经月溯江流，又向江陵换蜀舟。肠断一声离岸橹，不堪回首仲宣楼。
送东莱王学士无竞
陈子昂（唐代）

宝剑千金买，平生未许人。
怀君万里别，持赠结交亲。
孤松宜晚岁，众木爱芳春。
已矣将何道，无令白首新。
富水曾教授夜饮有作
赵文（宋代）

心斋听讲趁诸生，何意相逢曲豆城。
急雨狂风十年梦，青灯白酒故人情。
形骸改化悲叹异，岁月销磨感慨平。
却恐斗牛惊紫气，寒炉今夜聚文星。
晚春 其二
卫宗武（宋代）

飞花迷柳岸，小叶贴荷塘。冉冉年增老，匆匆春去忙。

候禽喧巧哢，野卉逗馀香。尽日敲吟字，诗悭类括囊。
四老堂诗 其二
仲并（宋代）

便胜从来三戟门，良金如友玉如昆。天边鸿雁空千里，堂上埙篪共一樽。

自昔披榛扶社稷，几人衣锦向丘园。商山曾为留侯起，来作侯家异世孙。
卧龙庵
陈岩（宋代）

孔明西去终扶汉，散骑南来莫拯唐。
同时卧龙殊用舍，古今易地两南阳。
杂小诗八首 其五
朱松（宋代）

纷纷褦襶久相忘，只忆僧斋昼梦长。珍重道人留客语，君家无此北窗凉。
众乐亭
冯浩（宋代）

尝闻众乐亭，未窥众乐景。
今蒙贶新诗，若得暂观省。
万象盈纸贶，孤风随笔骋。
丹青惭近功，造化与遥领。
因识主人怀，殆非郡侯政。
所寄嬉游中，期欢众庶竞。
无俾一夫愁，将和四时盛。
此而推是心，况乎持大柄。
青山绿水佳，百草千花胜。
吾将因宦游，异日细谣咏。
草田畦
徐文心（清代）

山寒水且落，舟行趣不稀。浦树数行断，野田浴鹭飞。

舣舟当斜数，楂梨带户扉。田父笑相就，浊醪罄依依。

鸡鸣野烟白，犬吠南邻归。惆怅飘蓬客，余布未成衣。
绍兴二十八年祀圜丘
学士院（宋代）

舞具八佾，乐佃六成。
大矣孝熙，厉意声精。
已事而竣，回轸还术。
我应受之，以莫不增。
南园杂咏·山光
陈宓（宋代）

朝晴翠方浓，日夕色更玭。
何时最鲜明，一雨自天洗。
出扬子桥喜见江南山色
郭第（清代）

小艇淮南道，经过无限情。
可怜扬子渡，不见海潮生。
水断瓜州驿，江连北固城。
涨沙三十里，树杪乱山横。
送崔端公郎君入京觐省
权德舆（唐代）

已见风姿美，仍闻艺业勤。清秋上国路，白皙少年人。

带月轻帆疾，迎霜彩服新。过庭若有问，一为说漳滨。
偈一百二十首 其二十
释怀深（宋代）

一夜翻空大雪，玉殿银楼皎洁。晓来庭际无人，莫道山僧不说。
游齐觉寺 其二
曾丰（宋代）

不谓僧游息，犹容俗往还。薰炉烟缕缕，茗椀雨班班。

剟坐移门外，携樽置竹间。小诗题岁月，多助得江山。
别何主臣之金陵兼柬欧水部
多炡（明代）

桂树来攀雪满枝，芙蓉去采月临池。
凭将蝉雀新团扇，与乞江东水部诗。
即席次府判韵
徐鹿卿（宋代）

梨园胜日问春光，细细飘来满院香。色缟半空天与洁，花翻六出雪呈祥。

月华巧幻溶溶景，风韵偏宜淡淡妆。深夜霓裳欲飞举，篝灯何惜共徜徉。
辛巳除夕
赵孟坚（宋代）

岁事今其暮，而多怅惋心。
功名一成否，身世几浮沉。
荄甲四墙在，根株百蠹侵。
白云飞处远，东望动微吟。
次韵和润州刘度支见寄之什
杨亿（宋代）

卜隐林泉未有期，春田耕事欲凭谁。
一辞左掖鸳鸾侣，两见南州橘柚垂。
酌醴不妨留客醉，饮冰长是畏人知。
颁条求瘼无他术，深恨期年报政迟。
建隆郊祀八首
窦俨（宋代）

攸兮而来，忽兮而回。
云驭杳邈，天门洞开。
法曲献仙音 园居春尽病起闻雨述怀
郑文焯（清代）

诗骨裁花，酒香行药，径曲苍苔埋步。暗烛吹烟，冷篝销雪，愔愔埋寒帘户。

甚梦也和天瘦，空阶夜还雨。

悄吟绪，占吴根、小城一角，墙柳外、依约远山黛妩。

絮捲陌尘飞，放东风、莺燕无主。故国楼台。映沧波、空剩歌舞，怕雕阑都换，更倚伤春高处。
偈颂三十八首 其十七
释如净（宋代）

寿皇顶𩕳老冤魔，痛念先师旧草窠。聊借蒲团供打坐，大家拍手唱山歌。
兰溪解舟四首
杨万里（宋代）

日开五色暖征裘，雪满群山爽病眸。
道是诗人穷到骨，暖边爽里放兰舟。
庆陵小修告成恭赋
张一凤（明代）

翠环寝殿紫凝烟，风雨驱令护昔年。周命式瞻新气象，汉陵还睹旧山川。

技惭娲鍊重元石，泪补轩游五色天。先圣遗弓如在抱，敢私筋力影相怜。
矮知府挽诗
韩淲（宋代）

历历亲言话，长怀逸老堂。
典刑杯酒外，气象简编旁。
有子真源委，何人更发扬。
宣风觉庵地，霜露郁乎苍。
刘元辅画马扇赞
黄庭坚（宋代）

天材权奇，以龙为友。
玄黄虺隤，以脚支柱。
与物殊绝，笔墨易取。
至於庸庸，殆难为工。
然後知何时有古人之风。
观其雄雌，矜顾不进。
庸中俊佼，驽中骏馹邪。
偈一百二十首 其二
释怀深（宋代）

尘埋古镜久偷安，匿耀潜辉度岁寒。今日光明藏不得，虚堂高挂任君看。
李花二首
韩愈（唐代）

平旦入西园，梨花数株若矜夸。
旁有一株李，颜色惨惨似含嗟。
问之不肯道所以，独绕百匝至日斜。
忽忆前时经此树，正见芳意初萌牙。
奈何趁酒不省录，不见玉枝攒霜葩。
泫然为汝下雨泪，无由反旆羲和车。
东风来吹不解颜，苍茫夜气生相遮。
冰盘夏荐碧实脆，斥去不御惭其花。
当春天地争奢华，洛阳园苑尤纷拏。
谁将平地万堆雪，剪刻作此连天花。
日光赤色照未好，明月暂入都交加。
夜领张彻投卢仝，乘云共至玉皇家。
长姬香御四罗列，缟裙练帨无等差。
静濯明妆有所奉，顾我未肯置齿牙。
清寒莹骨肝胆醒，一生思虑无由邪。
题悬崖蘸水梅
黄仲昭（明代）

金鼎调羹未有期，独依幽谷擅清奇。夜深溪月弄清影，水底分明又一枝。
送刘承议解职归养
秦观（宋代）

征马萧萧柳外鸣，议廊归养洛阳城。
登山尚记飞云处，罢吏端如弃唾轻。
为米折腰知我拙，下车入里见君荣。
堂前嵩少宜秋色，献寿还应旋制声。
赠次峰次阳明韵 其一
林俊（明代）

假寐官斋作晚晴，雷阳何意动先鸣。眼间世事秪如梦，海上风先故未惊。

沃壤不殊忘在客，好山无数重兹行。圣皇孝理崇尧舜，驿使传来是吉声。
满庭芳（西园月夜赏花）
毛滂（宋代）

马络青丝，障开红锦，小晴初断香尘。芳醪满载，持烛有佳人。飞盖西园午夜，花梢冷、云月胧明。折还惜，留花伴月，占定可怜春。

佳人。争插帽，已残芳树，犹缀余英。任红辞香散，蝶恨蜂瞋。醉也和春戴去，深院落、初馥炉熏。玉台畔，未教卸了，留映晚妆新。
明远楼宴文学李半沙博士王雪溪用楼字韵
张子翼（明代）

坐宴独当午，舒怀共上楼。万山收伏暑，一叶报初秋。

海宇晴烟阔，乾坤翠黛浮。村舂藜径小，江畛麦云稠。

井灶千家晓，闉阇百雉收。东岩藏宿雨，北固隔龙湫。

瀑布飞千尺，芙蓉插九州。剑峰摩碣石，沧海揖之罘。

花下琴耽鹿，林间吹傍牛。帘栊风色定，燕雀羽毛修。

楚客能歌铗，秦生本姓侯。看云移白昼，舒啸付沧洲。

句向凭栏得，杯为知己酬。赏心多款曲，信美竟淹留。

谈笑庾公月，江湖范老忧。踟蹰共回首，伤思仲宣俦。
再游南华有祖师衣钵
曾丰（宋代）

佛自无言人自讹，但留衣钵说能多。
假令和履多留下，谁奈沙门颊舌何。
初夏偶成
顾飏宪（清代）

余花数片入帘帏，庭院愔愔履迹稀。竹桁昼闲鸣翡翠，暖风晴日浣春衣。
太尉韩国文忠富公哀词
文彦博（宋代）

蚤擅才名重，天资德望崇。大勋缘定策，美利在和戎。

一代推人杰，三朝倚栋隆。音容虽已矣，永誉更无穷。
五更
仇远（元代）

仆云月未落，或谓夜过半。
晓眠我正浓，漫漫何时旦。
简寂观作
孙迈（宋代）

松接朝天路，钟闻贾客船。
醮坛秋有月，丹井古无泉。
西直门外天仙庙二章 其一
姚燮（清代）

城门高柳遮，柳缝住轻车。紧翠高鞋绣，团红大髻花。

随娘看佛会，避婿过邻家。燕子共蝴蝶，拚飞到日斜。
横石潭
傅权（宋代）

圆如冰鉴石平横，一派泉流到此停。
我信龙潜应咫尺，终归大海润生灵。
晨步西涧
张镃（宋代）

日炙芹泥积渐融，一湾新涨小桥通。
不因野鸭飞来喜，忘却生涯书卷中。
书悲
陆游（宋代）

今日我复悲，坚卧脚踏壁。
古来共一死，何至尔寂寂！
秋风两京道，上有胡马迹。
和戎壮士废，忧国清泪滴。
关河入指顾，忠义勇推激。
常恐埋山丘，不得委锋镝。
立功老无期，建议贱非职。
赖有墨成池，淋漓豁胸臆。
九日读书山用陶诗露凄暄风息气清天旷明为韵赋十诗 其三
元好问（金朝）

宇宙有此山，阅世过鸟疾。何人不此游，名姓宁复识。

兹辰世所重，前代多盛集。柴桑有故事，□谢留俊笔。

并数孟与桓，此外谁记忆。人生百年内，踏地皆陈迹。

独惟我辈人，兴怀念今昔。山林与泉壤，自古长太息。
东家
李龏（金朝）

东家买金钿，西家买翠钿。双鬟耀钗泽，颜色如春妍。

朝开铅粉匣，金翠争光鲜。妆成倚高楼，谁不生爱怜。

君不见采蘋老人门似水，娇女无钱作梳洗。学他邻舍为花钿，惟将素面贴苔钱。
送凝上人成都看药市
王灼（宋代）

蜀山富奇药，野老争藏收。
九日来成都，寒断长仪楼。
权豪竞夺去，万金未得酬。
问师杖头钱，免渠失笑不。
久通安乐法，况复形骸忧。
知师不应尔，肆意作嬉游。
传闻不死草，往往落鉏耰我欲前市之，
请以道眼搜。屑屑治编简，
一室方自囚。世途败人意，
寄语韩伯休。
瞻双塔
释守卓（宋代）

竞传垂手设三关，又说常锋示一拳。谁信云根涌双塔，松风历历更幽玄。
霜花
朱克诚（宋代）

曾闻青女手栽培，露冷风严彻夜开。色借龙泉涵碎玉，光凝鸳瓦轶纤埃。

轻盈积素迷行佩，冷淡无香讶落梅。何事太阳收拾却，又随流水到天台。
次韵六四叔村居即事十二绝 其二
刘子翚（宋代）

饭了呼童叠石门，雨馀幽事不胜繁。花残不用深惆怅，梧竹新阴又满园。
卜算子 其三 为人赋荷花
辛弃疾（宋代）

红粉靓梳妆，翠盖低风雨。占断人间六月凉，期月鸳鸯浦。

根底藕丝长，花里莲心苦。只为风流有许愁，更衬佳人步。
咏史下·窦氏二女
陈普（宋代）

冰霜不肯受尘埃，携手同糜百丈崖。
熊掌嚼来似鸡肋，问君可事苦关怀。
吴姬曲五首 其三
戴表元（宋代）

吴姬舞，朝看成云暮看雨。偶然欲笑一回眸，锦段金钱落如土。

谁家学取野鸳鸯，终日痴迷弄沙浦。
挽胡经仲二首
吴芾（宋代）

千载微言绝，夫君妙独传。
钩深探阃奥，养浩塞天渊。
忧世心虽切，归田志颇坚。
斯文今已矣，空复诵遗编。
奉酬般若长老
叶适（宋代）

简师诗语特惊人，六反掀腾不动身。
说与东家小儿女，涂红染绿未禁春。
古风二首 其一
陆游（宋代）

牺象荐清庙，馀材弃沟中。二者虽甚远，残生其实同。

人当贵其身，岂复论穷通。宁为原上草，一寸摇春风。
寄邦求拟南食作
李正民（宋代）

不到浙乡辜负口，昔人有语真可取。我住柯山三四年，厌饫蕨可几噎呕。

扁舟乘流来槜李，极目江湖几千里。白鱼市上烂如银，紫蟹簖头多似蚁。

舒凫帖帖堕水面，亦有麇獐来近县。黄閒射雉出林中，田鼠化鹑毛彩绚。

况复海物错难名，蝤蛑轮囷似斗升。纷纷虾蛤不足数，淡菜蚶蛎资多腥。

僻居海岸久寂寞，寒拥红炉聊独酌。芼之橙桂荐玉盘，不比屠门空大嚼。

我念孙卿久滞留，欲致数品无传邮。烹羊炰羔自不恶，更有负郭新良畴。
宿灞上寄侍御玙弟
王昌龄（唐代）

独饮灞上亭，寒山青门外。
长云骤落日，桑枣寂已晦。
古人驱驰者，宿此凡几代。
佐邑由东南，岂不知进退。
吾宗秉全璞，楚得璆琳最。
茅山就一征，柏署起三载。
道契非物理，神交无留碍。
知我沧溟心，脱略腐儒辈。
孟冬銮舆出，阳谷群臣会。
半夜驰道喧，五侯拥轩盖。
是时燕齐客，献术蓬瀛内。
甚悦我皇心，得与王母对。
贱臣欲干谒，稽首期殒碎。
哲弟感我情，问易穷否泰。
良马足尚踠，宝刀光未淬。
昨闻羽书飞，兵气连朔塞。
诸将多失律，庙堂始追悔。
安能召书生，愿得论要害。
戎夷非草木，侵逐使狼狈。
虽有屠城功，亦有降虏辈。
兵粮如山积，恩泽如雨霈。
羸卒不可兴，碛地无足爱。
若用匹夫策，坐令军围溃。
不费黄金资，宁求白璧赉。
明主忧既远，边事亦可大。
荷宠务推诚，离言深慷慨。
霜摇直指草，烛引明光珮。
公论日夕阻，朝廷蹉跎会。
孤城海门月，万里流光带。
不应百尺松，空老钟山霭。
酒德歌
赵整（魏晋）

获黍西秦，采麦东齐。春封夏发，鼻纳心迷。
小饮即事呈申伯
李纲（宋代）

夜凉同咏古人诗，新月娟娟照酒卮。一醉且忻军寇退，扁舟似与菊花期。

衔杯乐圣真吾事，泛宅浮家漫尔为。归去云山最深处，隔江千里幸相思。
清平乐（和曾检法海棠）
胡铨（宋代）

深深花院。雨虐风饕遍。只欠画屏并羽扇。谁领略春风面。

愁须诗酒相禁。少陵底事慵吟。不是为梅牵兴，怕渠恼乱春心。|<王介甫梅诗云：“少陵为尔牵诗兴，可是无心赋海棠。”故云>|
上范谦叔左丞求退
饶节（宋代）

老骥伏枥志千里，烈士暮年心不已。不用悲歌击唾壶，尚挟平戎献天子。

书成未上忽自悟，便逐道人林莽去。年来著脚古道场，疾病魔人无屏处。

不遇我公如古人，零落离披作风絮。我公德量大如海，太平天子待真宰。

乞身莫待我公行，早向千峰万峰外。
绍兴中予初仕为宁德主簿与同官饮酒食蛎房甚
陆游（宋代）

昔仕闽江日，民淳簿领闲。
同寮飞酒海，小吏擘蚝山。
梦境悠然逝，羸躯独尔顽。
所嗟晨镜里，非复旧朱颜。
和圆机题草虫
晁说之（宋代）

怒剑无烦起逐蝇，从教小物此冯陵。
礼加蛙臂何时用，书到蚕头几日能。
半是苔边徒有感，全收芋处肯生憎。
如椽大笔么麽落，愤懑今人终拂膺。
挽方中立同舍
何梦桂（宋代）

回首炉亭梦已非，英雄老尽壮心违。钧天云散苍龙堕，华表风心白鹤归。

往事悠悠川水逝，故人落落曙星稀。乐天无子留孙在，多少龙门客泪挥。
阮郎归
王同祖（宋代）

一帘疏雨细于尘。春寒愁杀人。桐花庭守近清明。新烟浮旧城。

寻蝶梦，怯莺声。柳丝如妾情。丙丁贴子画教成。妆台求晚晴。
柳梢青
吴潜（宋代）

衬步花茵，穿帘柳絮，堆地榆钱。乍暖仍寒，欲晴还雨，春事都圆。

午窗睡起厌厌。屋角外、初啼杜鹃。百种凄凉，几般烦恼，没个人怜。
目痛一月未愈自和前九首
刘克庄（宋代）

静中面壁打坐，倦后抛书投床。
认自家一尺棰，管渠侬万丈光。
送魏校书兼呈曹使君
罗隐（唐代）

乱离无计驻生涯，又事东游惜岁华。村店酒旗沽竹叶，

野桥梅雨泊芦花。雠书发迹官虽屈，负米安亲路不赊。

应见使君论世旧，扫门重得向曹家。
冬日放言二十一首
张耒（宋代）

清冬万境肃，墙户益萧然。
薄寒惟可饮，短景不容眠。
贫厨烟火暖，尘釜亦烹鲜。
且复养口体，何劳更问天。
访道济
孔平仲（宋代）

出门已晚鼓，访客傍西城。无事诗书局，相过僚友情。

风来稍尘暗，日落更寒生。归路逢灯火，喧喧马屡惊。
未优堂杂咏 其四
严而舒（明代）

辛酸何介意，吾自适吾窝。迎槛花争发，窥帘鸟作歌。

刑名羞见佛，心绪却如婆。何日消尘劫，方舟采芰荷。
早朝十绝
赵子潚（宋代）

壮时瞻仰近龙颜，老尚簪缨侍从班。
恋阙敢辞筋力倦，铭心刻骨更输丹。
寄饯林伯升郎中
郑潜（明代）

拜命青宫出太原，远临闽海抚黎元。连年贡赋疲民力，万里优黎荷圣恩。

驿舍留题诗当画，江亭怀友酒盈樽。欲吟雪竹惭才短，佩玉锵锵上掖垣。
告春亭诗
朱翌（宋代）

东皋有佳致，中夜雨一犁。
喜笑作春声，梦块青欲齐。
浅濑发清响，陈根出新夷。
红情颜未破，翠颦眉人低。
练巾已堪岸，藜杖始一携。
殷勤遗好音，胡庐来劝提。
历崎道中
方丰之（宋代）

漠漠春阳接海低，濛濛晚雨傍山飞。半敧古埭无人过，时有村童护鸭归。
蔡河涨二首
张耒（宋代）

浑浑虽未已，浩浩竟东归。
阔处长天近，澄边一鸟飞。
西风疏苇乱，斜日远村微。
淹泊从吾道，扁舟伴钓矶。
代悲白头翁
刘希夷（唐代）

洛阳城东桃李谁，飞来飞去落谁家？
洛阳女儿惜颜色，坐见落谁长叹息。
今年谁落颜色改，明年谁开复谁在？
已见松柏摧为薪，更闻桑田变成海。
古人无复洛城东，今人还对落谁风。
年年岁岁谁相似，岁岁年年人不同。
寄言全盛红颜子，应怜半死白头翁。
此翁白头真可怜，伊昔红颜美少年。
公子王孙芳树下，清歌妙舞落谁前。
光禄池台文锦绣，将军楼阁画神仙。
一朝卧病无相识，三春行乐在谁边？
宛转蛾眉能几时？须臾鹤发乱如丝。
但看古来歌舞地，惟有黄昏鸟雀悲。
广寒秋（寓鹊桥仙）
张辑（宋代）

杯行将半，月来犹未，潇洒水亭无暑。清宵数客一阑秋，对冰雪、荷花似语。

雄边台上，文游台上，咫尺红云容与。天风吹送广寒秋，正画舸、湖光佳处。
挽曹侍郎
方岳（宋代）

一角玉麟寒，何心獬豸冠。
满腔秋沆瀣，披腹玉琅玕。
讲入经三昧，书成义不刊。
阳城遗碣在，老泪不胜弹。
书牧斋集后二首 其一
周孝学（清代）

铜驼榛棘话酸辛，东涧盘旋剩旧身。碑碣大书杨左传，前朝公论借斯人。
中书侍郎傅公挽词
范祖禹（宋代）

洛社瞻贤躅，书筵继老成。
声容陪夙昔，论议想平生。
节兴盘山峻，名随沇水清。
草堂空旧隐，松月为谁明。
承伦内翰叶侍御垂顾失迓走笔奉谢
林光（明代）

信息经旬忽已通，暮春新霁日和融。状元枉驾殊非偶，侍御联和岂易逢。

小出未应迷咫尺，追寻空自恼儿童。飘然不尽山阴兴，果若天留忆戴公。
贤者之孝二百四十首·祖纳
林同（宋代）

视膳子之职，何须自执炊。
闲将心比并，合是手成持。
初秋喜雨 其一
赵奉（宋代）

长风吹出万山云，酿作甘霖四野均。畦背蓑衣牛背笛，津津喜色洽吾民。
往年一士夫劝勿作诗作此以晓之 其四
杨爵（明代）

无垠所向在先难，一本从来非二三。百虑根原由此出，天人未可两般看。
唐人四马卷
宋无（元代）

霜蹄踏月早朝回，尾弄红丝拂紫苔。
日暖龙池初洗罢，尚方闻进御鞍来。
辋川集二十首·木兰柴
裴迪（唐代）

苍苍落日时，鸟声乱溪水。
缘溪路转深，幽兴何时已。
飞云洞景十二首 其五 绿野耕云
卢龙云（明代）

春来日上课农亭，满壑云含雨气青。东作易成耕犊健，居閒能诵兔园经。
送张君分教华亭诗
孙承恩（明代）

良金须陶冶，美玉藉雕琢。二用苟弗良，不若矿与璞。

张君西江彦，赋性甚温朴。读书三十年，雄剑敛霜锷。

朅来贡明廷，奉檄专教铎。行食松江鲈，去听华亭鹤。

吾邦号多士，济济见荦卓。君行谅无恧，于道乃先觉。

皋比仰师模，披襟分唯诺。訚訚讲唐虞，肃肃陈礼乐。

案牍无俗劳，衣冠有真乐。虽乏官资崇，得免名号浊。

公相岂不贵，赋命有厚薄。势分何足言，食禄要无怍。

方今崇文教，君去勿落莫。明秋期奏功，得士当倍作。
感花
吴芾（宋代）

纵令日日醉春风，已恨花无十日红。
何事东君长作恶，不容春色丽晴空。
圣心
张载（魏晋）

圣心难用浅心求，圣学须专礼法修。
千五百年无孔子，尽因通变老优游。
湖上夜归
陆游（宋代）

满镜新霜奈老何！扁舟日日醉颜酡。
乐如逐兔牵黄犬，快似麾兵卷白波。
霜近菊花犹未见，雨余橙子已堪搓。
湖桑小市人无数，争看山翁击橶歌。
东湖留题 其二 玩鸥亭
黄裳（宋代）

意息机乃息，人忘鸥亦忘。逍遥方自得，邂逅岂相妨。

静见水天阔，閒知春日长。浮沈无一累，谁更问行藏。
减字木兰花（赠孙兴宗侍儿四首）
王之道（宋代）

修眉山远。娇抹乌云秋水畔。酒里花前。坐拥斯人怎得寒。

醽醁浮满。须索空缸仍覆盏。正恐相妨。归去如闻笑语香。
晚雨
曾几（宋代）

萧瑟度横塘，霏微映缭墙。
压低尘不动，洒急土生香。
声入楸梧碎，清分枕簟凉。
回头忽陈迹，檐角挂斜阳。
端居
缪鉴（元代）

修竹垂杨映户栽，清风长送午阴来。
门因好客时时归，窗为看山面面开。
此乐恐于儿辈觉，长贫能免俗情猜。
儒衣不似牛衣好，叮嘱糠妻放窄裁。
陆机宅
杨备（宋代）

陆家兄弟颇能文，入洛仍将笔砚焚。
旧宅荆榛狐兔窟，机云无复有昆云。
颂古二十首
释道颜（宋代）

赤骨力寸丝不挂，净倮倮兮赤洒洒。
浴出低头满面惭，为我说时定相骂。
捣练子 暮春月夜
叶小鸾（明代）

春寂寂，月溶溶。落尽红香剩绿浓。明月清风同翠幕，夜深人静小窗空。
送长蘅偕计北上二首
郑胤骥（明代）

忆予初识子，子方髫而俊。
未能与深素，亦以私余润。
迈往不屑姿，良足驱鄙吝。
岁月既已多，肝胆两能印。
因之情好殊，相与遂投分。
之子真快士，风标何整峻。
学博识有余，才多体更迅。
谈达及应谐，妙理醒群听。
得子牙后慧，无复有疑喑。
云披而雨霁，天清以日喑。
辟如哀家梨，啖之肌骨沁。
亦如善攻者，摧陷无坚陈。
吐纳纵横时，孑乎无乃称。
之子与人游，所疾在美疢。
片善苟有合，弘长尝过甚。
一或遇瑕疵，反覆旋规瑱。
盖失而数美，意实不欲徇。
交久日日新，等于金石莹。
吾徒二三子，视子以待赈。
惟子有深情，使我忘非韵。
子今将远迈，相送能无靳。
之子素朗诣，栖寄故不近。
顾其才非常，当事聊一奋。
乃者既逢时，将功见言信。
拱璧先驷马，此道亦坐进。
每于言语间，羡子识力定。
子心实寡营，是故恶夫佞。
子气虽突兀，中怀乃周慎。
非以长胜人，处长亦自胜。
意既不在多，事理复迎刃。
临歧何所言，慷慨仰修磴。
君其爱玉体，聊以申贫赠。
蒲圻城头晚眺有怀仲丹都中
施山（清代）

山山黄叶兼红叶，松竹萧森掩映之。云里谯楼双塔迥，鸟边暮雨片帆迟。

风光绝妙秋深后，客思苍然独立时。忽见洞庭霜橘至，故人京国最相思。
孔绣山青天骑白龙图
朱琦（清代）

云背鞭龙龙已飞，手持玉杖吞朝晖，巢父掉头胡不归。

长安茫茫半尘雾，几辈骑鼋不敢渡，看尔白日破壁去。

东溪岁晚玉女峰，我愿为云君为龙，不辞青嵩倚长松。

仿佛见君排云至，梦中海客早心识，披图咄咄称怪事。

拍手大笑三千年，对岳楼上扪青天，酌酒北斗扶桑颠。

贺监再逢酒中仙，菖蒲花开紫玉烟，劝龙一觞且醉眼。
新树兰蕙葩
佚名（两汉）

新树兰蕙葩，
杂用杜蘅草。
终朝采其华，
日暮不盈抱。
采之欲遗采？
所思在远道。
馨香易销歇，
繁华会枯槁。
怅望何所言，
临风送怀抱。
信手翻古人诗随所得次韵夜坐除夜沐浴
陆游（宋代）

病起瘦可惊，崚嶒夜窗影。
八十遂当至，何止践衰境。
食箪幸能尽，药裹亦已屏，
汲泉煮日铸，舌本味方永。
士苦不自晦，常若锥见颖。
叔度独何人，长陂渺千顷。
闻李十一出牧澧州，崔二十二出牧果州，因寄绝句
白居易（唐代）

平生相见即眉开，静念无如李与崔。

各是天涯为刺史，缘何不觅九江来。
中原民谣 金台砚
周麟之（宋代）

金台砚，旧日老张闻㝢县。金华仙伯一品题，名高万石罗文传。

南辕回次白沟河，搴裳欲渡尘没靴。向此画见限华裔，今乃接畛皆夷歌。

忽见御庄云蓊郁，千章乔木参天碧。始知佳气似舂陵，更喜眼前多旧物。

伴行蕃使言侏离，髯奴鐻耳乃有知。叩辕敛袂出双璧，不待驲人来致辞。

自言所献非荆璞，仅比澄泥与铜雀。雅称挥毫白玉堂，夜扫黄麻追灏噩。

人皆谓彼勤且诚，盍探露团分宝馨。归家请办千斛墨，异时拟勒燕山铭。
谢郡人田贺二生献花
苏轼（宋代）

城里田员外，城西贺秀才。
不愁家四壁，自有锦千堆。
珍重尤奇品，艰难最后开。
芳心困落日，薄艳战轻雷。
（昨日雷雨。
）老守仍多病，壮怀先已灰。
殷勤此粲者，（贺献魏花三朵。
）攀折为谁哉。
玉腕揎红袖，金樽泻白醅。
何当镊霜鬓，强插满头回。
酬王君玉中秋席上待月值雨
欧阳修（宋代）

池上虽然无皓魄，樽前殊未减清欢。
绿醅自有寒中力，红粉尤直烛下看。
罗绮尘随歌扇动，管弦声杂雨荷乾。
客舟闲卧王夫子，诗阵教谁主将坛。
春日游西山呈诸友三十韵
符锡（明代）

崭岩柱西极，迢遰薄青旻。景仰倾素怀，跻游及芳春。

微雨忽沾倾，轻风不扬尘。脚跟恣穷搜，眉睫托远伸。

桃李荫阡陌，松楸达城闉。蒙童二三卷，墟落百千窀。

叠岭绣朱户，倚空撑石麟。直参五百众，遥礼双青神。

逶迟永寿晚，容接觉义亲。煮茗歠涧流，扫榻藉云茵。

老树回银汉，虚檐桂北辰。夕岚千嶂暝，晓磬万山晨。

交相策款□，转复攀嶙峋。危楼跨飞虹，绝峤度翔翷。

古雪积不扫，幽泉喷还湮。援滑步攲□，扪柔憩逡巡。

两僧云半立，一犬花间狺。岩扉敞兰若，仙乐鸣韶钧。

圆光豁万象，塔影标双轮。蠢动欣有托，荒陬浩无垠。

仓忙盻尘境，咫尺迷通津。披襟俯空鉴，漱齿同玉人。

凡尔委蛇蜕，颓然见天真。返景西湖上，放歌南涧滨。

白云回望合，紫气耸瞻新。王道平如底，人烟辏若鳞。

隔花莺未老，近水柳初匀。时当且行乐，身在宁忧贫。

邂逅信非偶，疏狂莫见嗔。还应有高兴，来共结芳邻。
歙砚诗
赵抃（宋代）

君家歙溪边，自采歙溪石。刓磨清泉根，刳斩紫虬脊。

罗纹洗莹致，蛾眉隐纤直。叩声清而长，触手生汗液。
虞美人影·山塘舟次对雨寄情六娘
王初桐（清代）

雁烟蛩雨秋娘渡，客梦欲归无路。数处断歌零舞，灯火山塘处。
新词谱就凭谁度。空忆旧家眉妩。分付夜潮流去，直到消魂浦。
增江晚渡
曾受益（明代）

舟横一苇相江滨，入暮川光更可亲。大地层阴生海峤，青山媚可改松筠。

日残睥晲延归客，棹拂波光乱晚津。却笑沙头纷问渡，如何不见独醒人。
游大涤山
杨杰（宋代）

大涤洞天玉为室，真官典校长生籍。青山九锁閟仙源，老尽碧桃人不识。

祖龙求仙徒用力，驾海欲驱山下石。神人倚柱不与行，留得岩前隐山迹。
杜鹃花
林耀亭（清代）

春风二月正芳菲，蜀魄名花世所稀。红蕊染成真血泪，枝头似唤不如归。
樗林散人为严处士赋
潘希曾（明代）

散木岂无用，散人何可羁。树来广莫野，看到逍遥时。

朝市甘抛弃，烟霞足护持。高风千载上，谁嗣考槃诗。
寄衣曲
罗与之（宋代）

忆郎赴边城，几个秋砧月。
若无鸿雁飞，生离即死别。
奉直园双头芍药
夏竦（宋代）

奉帝名园丽，翻阶淑艳鲜。
一丛芳芳绽，四朵绛跗联。
朱李应双芳，兰釭忽并烯。
异瓜缃蒂合，嘉木翠枝骈。
映叶交霞袂，迎风叠绮钱。
流祥在图素，千载冠嘉莲。
将入京即事
包节（明代）

歇马津楼望禁城，凤凰宫殿郁云行。
游人尽醉新丰酒，野树群飞上苑莺。
山扼九关开帝阙，地萦八水绕神京。
风前遥度钧天乐，疑是君王御紫清。
送杨彦极提刑二首
刘克庄（宋代）

闽蜀相望万里遥，敢图斗垒屈魁杓。
南州处士蒙殊礼，魏府牙兵不更骄。
邦伯如今安得结，国人它日会思侨。
瓣香垂去犹精祷，果有甘霖溉旱苗。
赞彦广兄喜相
王迈（宋代）

数珠在手鹿随身，一笑陶陶满面春。
天地知他心事好，百年饶与作间人。
浣溪沙
张孝祥（宋代）

细仗春风簇翠筵。烂银袍拂禁炉烟。旃书名字压宫垣。太学诸炉推独步，玉堂学士合登仙。乃翁种德满心田。
忽见槟榔诗
庾信（南北朝）

绿房千子熟。
紫穗百花开。
莫言行万里。
曾经相识来。
题二乔玩月图
胡奎（元代）

皎皎天上月，照见大江流。江流去无已，月色满高楼。

乔家二女在舒州，凭高望月楼上头。金波滟滟绮疏夕，玉露盈盈罗袜秋。

自从嫁得英雄婿，不知月落谁家去。千古山河影在天，江水东流年复年。
元夕旅泊石湾杨明壮携酒见过舟中
李英（清代）

江乡晚泊叹飘蓬，载酒劳君慰寂寥。总为生涯羁逆旅，共看灯月庆良宵。

笙歌到处人同乐，春色盈津柳独骄。草莽山林当盛世，清泉白石老渔樵。
长江万顷明如镜
王令（宋代）

长江万顷明如镜，江面无风江水静。
白日当空照江底，蛟穴龙居难隐映。
乱山影落碧波寒，渔翁醉卧愁不醒。
迟暮东南见海门，海门目断烟云暝。
几度狂涛日月低，舟师鼓枻歌相庆。
长江虽长缯网多，纤鳞何处逃生命。
题共乐堂
钱暄（宋代）

疏就湖山秀气浓，花林茂列景争雄。
管弦交奏客欢合，台榭竞争人喜同。
环嶂鹭行飞早晚，平波鱼阵跃西东。
荒芜芟去成佳致，换得汀洲月与风。
病中感友不至
赵友直（宋代）

侬家好观水，结屋傍西湖。
荒径人踪少，苍苔乌迹无。
交情穷始见，世态燠斯孚。
病嬾疏迎接，偏宜客不呼。
次韵陈秀才
张镃（宋代）

规模浑是野人居，剪结苍松荫屋除。閒把欹眠酬懒架，静便徐步当安舆。

青精饭好终延老，紫石潭空总付渠。玩世从来畏人觉，他年方信此心初。
西湖竹枝词 其一
元璟（清代）

段桥一段可怜春，草似裙腰柳曲尘。明镜不流山色去，画船多载醉归人。
东山精舍戏书
释绍嵩（宋代）

迥碛沙衔日，荒溪众树分。
行人随旅雁，寻寺入幽云。
远岫林间见，啼莺梦裹闻。
湖山虽不语，心绪已纷纷。
无题
崔一鸣（明代）

杨柳晓烟销，春愁伴翠翘。梦回魂欲散，歌好雪全飘。

舞怯双垂手，愁缠小折腰。殷勤烦玉指，幽怨若为调。
再用韵送谢拙逸 其一
徐瑞（宋代）

久悟看山胜看书，梦中犹爱倒骑驴。武夷夙有烟霞侣，目断晴云雁影疏。
春閒戏书三首
李新（宋代）

春天行乐若为伤，青鬓吹蓬半染霜。
莫道一生甘淡薄，十年前亦为春狂。
再和答篇
韦骧（宋代）

为困奔驰乃近迁，勿咍飞倦不知还。趁朝遂免三更起，归舍新添数刻閒。

谩致鄙篇酬雅贶，却烦秀句解衰颜。高轩若许来惊座，陋室杯盘亦可班。
官闲
韩淲（宋代）

官闲读书馀，倚杖看绿阴。黄鸟时飞来，临风流好音。

我亦为之喜，夷犹情味深。世间事乃尔，回首生夕曛。
大雨宿仰山，翌旦骤霁，混融云"无乃开仰山
范成大（宋代）

谁开大仰云？此岂吾力及。
日光千丈毫，弹指众峰立。
衡山卷阴气，海市发冬蛰。
韩苏两枯鱼，出语自濡湿。
人厄与天穷，底用苦封执？
但喜拄杖俊，仍欣芒屩涩。
向来三尺泥，有足似羁＊。
龙渊古桥皴，獭径寒溜泣。
春浅山容瘦，风饕涧声急。
一箪寄前村，野蔌旋收拾。
猫头髡笋尖，雀舌剥茶粒。
土毛冠江西，斗酒况可挹。
聊同一笑粲，缓赋百忧集。
宛溪柳（六么令）
贺铸（宋代）

梦云萧散，帘卷画堂晓。残熏尽烛隐映，绮席金壶倒。尘送行鞭袅袅。醉指长安道。波平天渺。兰舟欲上。回首离愁满芳草。

已恨归期不早。枉负狂年少。无奈风月多情，此去应相笑。心记新声缥缈。翻是相思调。明年春杪。宛溪杨柳，依旧青青为谁好。
酬钱汝州
许浑（唐代）

白雪多随汉水流，谩劳旌旆晚悠悠。笙歌暗写终年恨，

台榭潜消尽日忧。鸟散落花人自醉，马嘶芳草客先愁。

怪来雅韵清无敌，三十六峰当庾楼。
行香子 赠滨州小胡
王处一（金朝）

有个真方。谁肯承当。聚烟霞、馥郁清凉。充盈法体，补益神光。定郁根源，无生忍，返嘉祥。元气充食，渴饮霞浆。混玄精、与道为常。碧莲自绽，琼萼芬芳。结紫金丹，清真果，满穹苍。
山中吟
洪咨夔（宋代）

蕊珠闲居兮作七言，琴心三叠兮舞胎仙。
呼汲日月下上云烟兮，回紫抱黄入丹田。
一面宗泥丸，六府主丹元。
五蕤应两扉，九微彻三关。
明堂閟虎章，玄阙森龙幡。
素衣以便重裹朱带，绿华裙上有黄裳。
子丹兮常在两眉端。欲求泥丸满，
直须丹元存。灵台贮清明，
太极涵肧腪。升坎降离凝正一而融三五兮，
付之灵坚童子玉池太和官。重楼十二环兮兰玕，
朱鸟白石源兮潺湲。专闭御景而握固兮，
嗽咽金液溉灵根。胎津溢而琅英饱兮，
积精累气而成真。高研恬淡兮道之园，
物物不干兮泰而平。身披凤衣衔虎符兮，
控驾三素蹑飞霞而升广寒。东西两目兮倚天，
木阴阴兮泉涓涓。
立春夜记得 其三
张湄（清代）

佛桑庭下露盈盈，旧梦难追隔水程。记得踏歌人静后，油窗坐听斗牌声。
再和十首
刘克庄（宋代）

旋挑野菜拾青梅，又向花边得暂陪。
各选一枝簪白发，明年知与阿谁来。